
N O T Ă   I N F O R M A T I V Ă
la Proiectul de Decizie 
„Cu privire la amalgamarea voluntară 
a unităților administrativ-teritoriale Costești şi Hansca”

Proiectul deciziei a fost elaborat conform art. 14 alin. (2) lit. k1) din Legea nr. 436/2006 privind administrația publică locală și în conformitate cu prevederile art. 5, 6, 61, 8, 10 și 11 a Legii nr. 225/2023 privind amalgamarea voluntară a unităților administrativ-teritoriale și a pct. 25, 39, 40 și 43 din Metodologia de amalgamare voluntară a unităților administrativ-teritoriale aprobată prin Hotărârea Guvernului nr. 925/2023.

Scopul proiectului de decizie constă în inițierea procesului de amalgamare voluntară a unităților administrativ-teritoriale Costești și Hansca, în conformitate cu prevederile Legii nr. 225/2023. Propunerea are la bază datele oficiale privind populația, furnizate de Biroul Național de Statistică, precum și acordul ambelor unități administrativ-teritoriale privind stabilirea satului Costești drept centru administrativ al unității administrativ-teritoriale amalgamate, ținând cont și de criteriile prevăzute de lege referitoare la demografie, capacitatea fiscală pe locuitor și capacitatea de furnizare a serviciilor publice.

Implementarea proiectului va crea premisele dezvoltării durabile a comunităților Costești și Hansca prin consolidarea capacității administrative și financiare a unității administrativ-teritoriale amalgamate. Aceasta va facilita utilizarea mai eficientă a resurselor publice, accesarea fondurilor și programelor de finanțare destinate unităților amalgamate, precum și realizarea unor investiții de amploare în infrastructura locală. 

În rezultat, locuitorii ambelor sate vor beneficia de servicii publice mai calitative și mai accesibile, drumuri și utilități modernizate, condiții mai bune în instituțiile de educație și cultură, servicii sociale și administrative mai eficiente, precum și de o administrație locală mai puternică și mai capabilă să răspundă provocărilor de dezvoltare ale comunităților.

Având în vedere cele expuse, se propune Consiliului sătesc Costești examinarea și aprobarea proiectului de decizie „Cu privire la amalgamarea voluntară a unităților administrativ-teritoriale Costești și Hansca”.

În scopul respectării prevederilor Legii nr. 239 din 13 noiembrie 2008 privind transparența în procesul decizional, proiectul deciziei a fost plasat pe pagina web oficială a primăriei Costești (www.costesti.md), afișat pe panoul informativ din incinta primăriei şi supus consultărilor publice. Proiectul deciziei se prezintă comisiei consultative de specialitate pentru avizare şi se propune Consiliului sătesc Costești pentru examinare şi adoptare în şedinţă. 

Proiectul este redactat într-un limbaj clar, coerent și accesibil, cu respectarea cerințelor art. 54 din Legea nr. 100/2017 cu privire la actele normative.

Proiectul nu conține norme contradictorii și nu generează conflicte cu legislația în vigoare. Soluțiile propuse sunt argumentate corespunzător în prezenta notă informativă.

În cadrul proiectului expertizat, conform Legii nr. 100/2017 cu privire la actele normative, Legii integrității nr. 82/2017 și a Metodologiei de efectuare a expertizei anticorupție a proiectelor de acte legislative și normative, aprobată prin Hotărârea Colegiului Centrului nr. 6 din 20 octombrie 2017, nu au fost identificați factori şi riscuri de corupție.

Autorul proiectului de decizie este dl Grigore Țurcan, primarul satului Costești, tel.: 0-268-51 236.

